Diari Oficial de la Generalitat Valenciana


Sumari del DOGV 7626, del 30-09-2015 (2015/7943)

RESOLUCIÓ de 28 de setembre de 2015, del director general de Relacions amb les Corts, per la qual disposa la publicació del conveni entre l'Agència Valenciana del Turisme i l'Ajuntament de Castelló de la Plana per a la senyalització de rutes cicloturístiques urbanes i periurbanes del seu terme municipal.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7626

Data del DOGV
:   30-09-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/7943


Data del document
:   28-09-2015

Organisme emissor
:   Presidència de la Generalitat

Tipus de document
:   Resolució

RESOLUCIÓ de 28 de setembre de 2015, del director general de Relacions amb les Corts, per la qual disposa la publicació del conveni entre l'Agència Valenciana del Turisme i l'Ajuntament de Castelló de la Plana per a la senyalització de rutes cicloturístiques urbanes i periurbanes del seu terme municipal. [2015/7943]  
L'Agència Valenciana del Turisme i l'Ajuntament de Castelló de la Plana han subscrit, prèvia tramitació reglamentària, el dia 15 de setembre de 2015, el conveni per a la senyalització de rutes cicloturístiques urbanes i periurbanes del seu terme municipal.  
De conformitat amb la sol·licitud de l'Agència Valenciana del Turisme, en compliment del que establix l'article 111.3 de la Llei 8/2010, de 23 de juny, de la Generalitat, de Règim Local de la Comunitat Valenciana, és procedent la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 514/2015, i que figura com a annex d'esta resolució.  
  
València, 28 de setembre de 2015.- El director general de Relacions amb les Corts: Antonio Torres Salvador.  
  
Conveni de col·laboració entre l'Agència Valenciana del Turisme i l'Ajuntament de Castelló de la Plana per a la senyalització de rutes cicloturístiques urbanes i periurbanes del seu terme municipal  
  
València, 15 de setembre de 2015  
Reunits  
D'una part, Francesc Colomer Sánchez, secretari autonòmic i president de l'Agència Valenciana del Turisme, segons que disposen l'article 3 del Decret 102/2015, d'1 de juliol, del Consell, pel qual cessen i nomena les persones titulars de secretaries autonòmiques de la Generalitat (DOCV 06.07.2015), i l'article 5 del Decret 103/2015, de 7 de juliol, del Consell, pel qual establix l'estructura orgànica bàsica de la Presidència i de les conselleries de la Generalitat (DOCV 08.07.2015), intervé en este acte en nom i representació de l'esmentada entitat de dret públic, entitat adscrita a la Presidència de la Generalitat, amb personalitat jurídica pròpia, que es regula per l'article 67 de la Llei 3/1998, de 21 de maig, de la Generalitat, de Turisme de la Comunitat Valenciana, i pel que disposa el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme. El domicili de la referida entitat de dret públic, per al que establix el present document, és el situat a València, al carrer de Castán Tobeñas, 77, ciutat administrativa 9 d'Octubre, torre II, planta tercera.  
La seua legitimació i representació per a este acte es deriva del que establix l'apartat 2.e de l'article 5 del Decret 209/2004, de 8 d'octubre, per raó del qual el president de l'Agència Valenciana del Turisme exercirà la representació permanent de l'agència en la firma de convenis, i es troba autoritzat per a la firma del present conveni per acord del Consell de data de 11 de setembre de 2015.  
  
I d'una altra part, María Amparo Marco Gual, com a alcaldessa presidenta de l'Ajuntament de Castelló de la Plana; la seua legitimació i representació per a este acte es deriva de la seua condició i càrrec d'alcaldessa presidenta del referit ajuntament, expressament autoritzada per a subscriure el present conveni per Acord de la Junta de Govern Local de data 4 de setembre de 2015.  
  
Ambdós parts,  
  
Exposen  
Primer. Des de 2013, i en especial al llarg de l'any 2014, s'han mantingut des de l'Agència Valenciana del Turisme diverses reunions amb l'Ajuntament de Castelló de la Plana per a la incorporació d'este projecte dins de la línia de suport al turisme actiu que representa la Xarxa de Centres BTT, que, si bé el seu diferent concepte i àmbit geogràfic local no permetia la inclusió en este producte, sí que en permetia el desenrotllament sota un concepte diferent.  
Per això, i atesa l'existència d'una línia nominativa de subvenció a favor de l'Ajuntament de Castelló de la Plana en el pressupost 2015 de l'Agència Valenciana del Turisme, l'ajuntament va remetre a l'agència un escrit de 30 de gener de 2015 en el qual sol·licita l'inici de la tramitació del conveni de col·laboració corresponent entre les parts per al desplegament del projecte de senyalització de les rutes cicloturístiques urbanes pel municipi de Castelló de la Plana.  
Després de l'aportació, durant el període febrer-maig, de diversa documentació per part de l'Ajuntament de Castelló de la Plana relativa al projecte, amb data 6 de juliol de 2015 l'ajuntament va remetre a l'Agència Valenciana del Turisme la documentació detallada de les rutes proposades i el projecte tècnic de disseny i senyalització de les rutes cicloturístiques pel municipi de Castelló de la Plana i, per tant, ja figura en l'expedient els documents necessaris per a determinar l'abast del conveni que volen subscriure les dos entitats.  
  
El projecte tècnic de «Rutes cicloturístiques pel terme de Castelló de la Plana» es compon de nou recorreguts amb un total aproximat de 140 quilòmetres. Es tracta de rutes curtes i senzilles, amb escàs desnivell en quasi totes. El punt de partida de les rutes és el parc dels Jocs Tradicionals, situat a prop en la perifèria de la ciutat.  
Els recorreguts estan classificats segons el nivell de dificultat. Hi ha sis rutes fàcils, una de dificultat mitjana, una de difícil i una de molt difícil. Les rutes fàcils oscil·len entre 6 i 20 km, amb un desnivell acumulat que no supera els 50 metres. Les rutes més difícils tenen una distància de 18 a 25 km i un desnivell acumulat màxim de 550 metres (Ruta número 9, «Dipòsit Verd/el Collet»).  
El patrimoni turístic, cultural i ambiental és de gran rellevància i permet als usuaris visitar llocs emblemàtics com ara les ermites del terme municipal, les restes arqueològiques d'una vil·la romana, paratges naturals en un entorn eminentment agrícola i parcs.  
  
Una mostra d'esta varietat de recursos són el parc dels Jocs Tradicionals, que és punt d'eixida i arribada de les rutes, o el parc del Meridià (de Greenwich i el paral·lel 40); les emblemàtiques ermites de la Magdalena, en el paratge natural del Desert de les Palmes, d'alt valor ecològic, les ermites de Sant Roc de Canet i la basílica del Lledó, junt amb altres que esguiten la zona; també els paratges de la Marjaleria, zona d'especial valor ecològic; així com el molí de la Font i el molí i salt de la Núvia, l'antiga caserna municipal de Tetuan XIV o les restes arqueològiques d'una antiga vil·la romana.  
A més a més, l'existència d'una publicació amb els recorreguts cicloturístics proposats facilita la divulgació en estar disponible per a la descàrrega per usuaris, igual que els traçats per al seguiment amb dispositius dotats de GPS. La divulgació ha de ser complementada amb la necessària senyalització vertical de les rutes per mitjà de balises amb indicació de les rutes, canvis de direcció, etc., que permeta el seguiment a usuaris sense mitjans electrònics (GPS).  
  
Segon. A tot l'anterior cal afegir que a l'Agència Valenciana del Turisme, entitat de dret públic adscrita a la Presidència de la Generalitat, correspon el foment de l'activitat turística, el desplegament i millora del sector turístic, la creació, implantació i adequació de nous productes i recursos turístics, i especialment pel que fa al present conveni «possibilitar l'aflorament dels recursos de l'interior de la Comunitat Valenciana per a incorporar-los a l'oferta», segons establix, entre altres finalitats, l'article 2 del Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme.  
En este sentit, cal assenyalar que per part de l'Agència Valenciana de Turisme s'aposta per l'impuls d'activitats de turisme actiu en diferents comarques de la Comunitat Valenciana, lligades a l'aparició de noves demandes turístiques específiques, com ara l'ús i pràctica de la bicicleta, que constituïx un mitjà adequat per a satisfer les demandes de turistes que busquen l'oci lligat al contacte amb la naturalesa i al mateix temps efectuar una pràctica esportiva i que esta iniciativa a implementar en col·laboració amb l'Ajuntament de Castelló de la Plana s'inclou entre les actuacions previstes en el Pla Operatiu i de Màrqueting 2015 de la Comunitat Valenciana, document consensuat i validat pel Consell de Turisme de la Comunitat Valenciana en la reunió del 16 de gener de 2015.  
Vist tot això anterior, cal concloure que l'Agència Valenciana del Turisme i l'Ajuntament de Castelló de la Plana coincidixen en la conveniència d'este projecte, com a mecanisme de reforç per a la combinació del turisme de mar i muntanya, vertebrador de l'oferta de litoral amb la de l'interior, ja que estos circuits servixen, al seu torn, per a ampliar el coneixement de les riqueses paisatgístiques, naturals i culturals de la zona pels turistes, impulsant alhora l'ús de la bicicleta en un entorn respectuós amb el medi, protegint i mantenint l'hàbitat de la zona i evitant-ne la degradació ambiental.  
Tercer. D'acord amb el que s'ha exposat, ambdós administracions consideren adequat a les seues competències respectives i fins concurrents la col·laboració per a la senyalització de les rutes cicloturístiques pel municipi de Castelló de la Plana.  
És per això que ambdós entitats acorden formalitzar este conveni, segons les següents  
  
Clàusules  
  
Primera. Objecte  
Constituïx l'objecte d'este conveni la col·laboració d'ambdós entitats, Agència Valenciana del Turisme i Ajuntament de Castelló de la Plana, per a la senyalització de les rutes cicloturístiques urbanes i periurbanes pel municipi de Castelló de la Plana, la qual ha de fer l'ajuntament, d'acord amb el projecte de disseny i senyalització aportat per ell mateix, i correspon a l'agència el finançament de l'actuació en els imports i maneres que més avant es determinen, i a l'ajuntament el desenrotllament material de l'actuació i la resta d'obligacions que més avant es descriuen.  
  
  
  
Segona. Finançament  
2.1. Import de la subvenció. L'Agència Valenciana del Turisme subvencionarà a l'Ajuntament de Castelló de la Plana la totalitat del cost de l'actuació prevista fins a un import màxim de cinquanta mil euros (50.000,00 euros), IVA inclòs, amb càrrec a l'aplicació pressupostària del capítol VII, programa 34, Productes i Recursos Turístics, subprograma 34954, Desenrotllament Xarxa de Centres BTT, Rutes Cicloturístiques Urbanes i Periurbanes pel Municipi de Castelló de la Plana, del pressupost de l'Agència Valenciana del Turisme per a l'any 2015.  
  
2.2. Reajustament de l'import de subvenció. Tenint en compte que en el present cas l'Agència Valenciana del Turisme, amb el límit de l'import màxim abans fixat (de 50.000,00 euros), finança la totalitat del pressupost de l'obra, en el cas que es produïra alguna baixa per diferència entre el pressupost de licitació i el d'adjudicació de l'obra, s'entendrà que la quantia de la subvenció queda fixada en l'import de l'obra finalment certificada.  
2.3. Forma de pagament. L'Agència Valenciana del Turisme satisfarà a l'Ajuntament de Castelló de la Plana l'import de l'ajuda anteriorment establit, una vegada realitzada l'actuació objecte del present conveni i complides totes les obligacions, condicions i tràmits establits en el present conveni.  
  
Tercera. Obligacions generals de l'Ajuntament de Castelló de la Plana  
3.1. Executar el projecte de senyalització de les rutes cicloturístiques urbanes i periurbanes pel municipi de Castelló de la Plana, objecte del conveni que es proposa, segons el projecte de disseny i senyalització facilitat per l'ajuntament.  
3.2. Correspondrà a l'Ajuntament de Castelló de la Plana la sol·licitud, gestió i obtenció de qualssevol permisos, autoritzacions i llicències tant d'organismes públics com privats que foren necessaris per a l'execució de l'actuació objecte del present conveni, especialment els que afecten les administracions competents en matèria de medi ambient i forestal, així com els titulars de les carreteres, i l'Agència queda desvinculada de qualsevol responsabilitat si per qualsevol circumstància, aquelles no s'obtingueren.  
3.3. Per a l'execució del projecte objecte del present conveni l'Ajuntament de Castelló de la Plana ha de contractar a través d'algun dels procediments que corresponga dels previstos en el Text Refós de la Llei de Contractes del Sector Públic. L'Ajuntament de Castelló de la Plana pot subcontractar fins al 100 % de l'import de l'activitat objecte del present conveni, i en este cas cal ajustar-se al que disposa l'article 29 de la Llei 38/2003, de 17 de novembre, General de Subvencions, si és procedent.  
3.4. El projecte que es duga a terme segons disposa este conveni, es destinarà a la finalitat que s'hi establix durant un mínim de cinc anys en el cas de béns inscriptibles en un registre públic, i durant un mínim de dos anys per a la resta de béns inventariables. L'incompliment d'esta obligació de destinació, que es produirà en tot cas amb l'alienació o gravamen del bé, serà causa de reintegrament, i el bé queda afecte al pagament del reintegrament, amb les excepcions previstes en els articles 31.4 i 5 de la Llei 38/2003, General de Subvencions.  
  
3.5. A més de les obligacions anteriorment relacionades, l'Ajuntament de Castelló de la Plana ha d'obligar-se a:  
- Comunicar a l'Agència Valenciana del Turisme, tan prompte com es conega, l'obtenció de qualssevol subvencions o ajudes per a la mateixa finalitat, procedents de qualssevol altres administracions o ens públics o privats.  
- Reintegrar, d'acord amb el que disposa esmentada Llei 38/2003, les quantitats percebudes per raó del present conveni, a més de l'interés de demora que poguera correspondre, des del moment del pagament de la subvenció, en els casos següents:  
· Incompliment de l'obligació de justificació, especialment de l'establida en la clàusula 4a del present conveni.  
· Obtindre la subvenció sense reunir les condicions establides en el present conveni o altra normativa d'aplicació.  
· Incompliment de la finalitat de la subvenció concedida per raó del present conveni.  
· Incompliment de les condicions i obligacions assumides per l'ajuntament per raó del present conveni.  
· Haver obtingut altres ajudes o subvencions per a la mateixa finalitat que la prevista en este conveni, de tal quantia que, aïlladament o en concurrència amb esta última o amb altres subvencions o ajudes d'altres administracions públiques o d'altres ens públics o privats, supere el cost de l'actuació objecte d'ajuda a través del present conveni.  
  
3.6. De conformitat amb el que preveu l'article 3 de l'Orde de 30 de maig de 1996, de la Conselleria d'Economia i Hisenda, en relació amb l'article 13.2 de la Llei 38/2003, l'ajuntament queda exonerat d'acreditar el compliment de les obligacions tributàries i amb la Seguretat Social.  
3.7. D'acord amb la nova redacció de l'article 199 de la Llei 8/2010, de 23 de juny, que introduïx la Llei de Mesures per a 2015, a partir d'1 de gener de 2015 totes les convocatòries d'ajudes i subvencions a les entitats locals que aprove la Generalitat han d'incloure en les bases reguladores, com a requisit per al pagament, l'acreditació d'estar al corrent en el compliment de l'obligació de rendir els seus comptes anuals davant de la Sindicatura de Comptes de la Comunitat Valenciana.  
  
  
Quarta. Justificació de la inversió  
4.1. Documentació. L'Ajuntament de Castelló de la Plana ha d'aportar la següent documentació justificativa de la inversió, com a requisit necessari per al pagament de la subvenció:  
a) Factura desglossada per partides, o bé una còpia confrontada, de data de l'any 2015, corresponent als conceptes que conformen l'objecte del conveni. El desglossament de la factura ha de tindre el mateix nivell de detall que el pressupost inclòs en el document de projecte de disseny i senyalització.  
b) Certificat de conformitat amb els treballs realitzats a què fa referència la factura mencionada en el paràgraf anterior emés per la direcció tècnica del projecte, acompanyada per acta de recepció i certificacions d'obra, i un informe acreditatiu de la realització material de l'actuació que ha d'incorporar reportatge fotogràfic.  
c) Document acreditatiu del reconeixement de l'obligació de pagament de les factures referides anteriorment, expedit per un òrgan competent de l'ajuntament. Si l'execució de les obres la fera el mateix Ajuntament de Castelló de la Plana, han de remetre's a l'Agència Valenciana del Turisme les còpies compulsades de tots els manaments de pagament directament relacionats amb els gastos de l'actuació.  
d) Declaració responsable sobre si s'han percebut o no altres subvencions o ajudes públiques o privades per al finançament de l'actuació, i, si és el cas, procedència i import, així com de no ser deutor de la Generalitat per reintegrament d'altres subvencions, i de no incórrer en cap de les circumstàncies arreplegades en l'article13.2 de la Llei 38/2003.  
e) Declaració responsable sobre el caràcter compensable o no de l'IVA suportat.  
f) Acreditació per part de l'òrgan competent de l'Ajuntament de Castelló de la Plana d'haver seguit en la contractació de les obres o actuació objecte de la subvenció el procediment que corresponga dels previstos en el Text Refós de la Llei de Contractes del Sector Públic, i la resta de normativa en la matèria, així com d'estar al corrent en el compliment de l'obligació de retre els comptes anuals davant de la Sindicatura de Comptes de la Comunitat Valenciana.  
4.2. Termini de presentació de la documentació. El termini límit de presentació de tota la documentació justificativa relacionada en l'apartat 4.1 anterior és de 60 dies naturals des de la data de l'última factura, sense que en cap cas, i amb independència de la data de la factura, puga excedir l'aportació de documentació justificativa el període de vigència del conveni, és a dir el 31 de desembre de 2015.  
  
  
Quinta. Execució del projecte  
5.1. Termini d'execució de l'actuació subvencionada. L'execució de les obres objecte del present conveni es realitzarà en el termini previst en el projecte elaborat pel mateix Ajuntament de Castelló de la Plana, sense que en cap cas puga excedir la data el període de vigència del conveni, és a dir el 31 de desembre de 2015.  
5.2. Control i seguiment de l'actuació subvencionada. El control de l'execució i seguiment de les obres, així com qualsevol problema d'interpretació i compliment del conveni, el farà l'Ajuntament de Castelló de la Plana en coordinació amb l'Agència Valenciana del Turisme.  
  
5.3. Senyalització de les obres. A més de la senyalització que resulte preceptiva, les obres han de senyalitzar-se per mitjà dels cartells en què s'indicarà que les obres es fan en col·laboració entre l'Agència Valenciana del Turisme i l'Ajuntament de Castelló de la Plana.  
  
  
Sexta. Rescissió  
L'Agència Valenciana del Turisme pot resoldre i deixar sense efecte el present conveni, en el supòsit d'incompliment de les obligacions establides referents a l'Ajuntament de Castelló de la Plana o per impossibilitat d'execució de les obres d'acord amb les condicions establides.  
  
Així mateix, són causes de resolució, a més de les anteriorment establides, l'acord mutu de les parts, sempre que raons d'interés públic faça innecessària o inconvenient la continuïtat del conveni, o la renúncia expressa de l'Ajuntament de Castelló de la Plana per causes sobrevingudes, sense perjuí del que preveu la clàusula tercera, apartat 3.5, segon incís, del present conveni. En tot cas, les parts es comprometen a finalitzar les activitats que es troben en curs, i es farà en la forma prevista en la Llei 38/2003, de 17 de novembre, General de Subvencions  
  
Procedirà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en tots els casos establits en l'article 37 de la Llei 38/2003.  
Els conflictes que puguen sorgir de la interpretació i desplegament del present conveni han de ser resolts per la comissió de seguiment, prevista en la desena clàusula, i correspon la modificació i resolució d'este als titulars dels òrgans superiors i dels centres directius, d'acord amb el que preveu l'article 6.1 del Decret 176/2014. Si no s'obté cap solució o acord a través d'esta via, la resolució de la qüestió o qüestions litigioses sorgides serà competència de la jurisdicció contenciosa administrativa.  
  
  
Sèptima. Règim de penalitzacions  
L'Ajuntament de Castelló de la Plana donarà compte a l'Agència Valenciana del Turisme de les demores en l'execució de les obres, amb les conseqüències previstes en la Llei de Subvencions i el seu reglament de desplegament.  
En el cas que l'actuació o obres objecte del present conveni se sotmeten als procediments de contractació dels previstos en l'article 229 i següents del Text Refós de la Llei de Contractes del Sector Públic, aprovat per Reial Decret Legislatiu 3/2011, de 14 de novembre, d'acord amb el que preveuen les anteriors clàusules tercera i quarta, l'Ajuntament de Castelló de la Plana està obligat a establir en els seus plecs de condicions el règim de penalitzacions establit en l'esmentat text legal.  
  
  
Octava. Vigència  
El present conveni entra en vigor a partir de la data de la firma i manté la vigència fins al 31 de desembre de 2015 sense perjuí de l'anteriorment establit respecte al termini d'aportació de la documentació justificativa de l'execució de l'actuació objecte del present conveni. No obstant això, la justificació de les actuacions pot efectuar-se des de l'1 de gener de 2015.  
  
Novena. Règim jurídic  
El present conveni regula la concessió d'una subvenció nominativa a favor de l'Ajuntament de Castelló de la Plana, per la qual cosa el seu règim jurídic és el derivat del que establix la Llei 38/2003, en el Reial Decret 887/2006, de 21 de juliol, pel qual s'aprova el Reglament de subvencions, i d'allò que s'ha establit per a este tipus de transferències de capital en la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
Deu. Comissió de seguiment  
Es crea una comissió de seguiment del present conveni amb les funcions següents:  
- Efectuar el seguiment de les qüestions que es deriven durant l'execució.  
- Analitzar i proposar les actuacions que, en l'àmbit objecte del conveni, es consideren oportunes per ambdós parts.  
- Proposar la interpretació i resolució de qualsevol discrepància o controvèrsia que poguera sorgir durant l'execució.  
- Informar les parts dels retards i incidències que es pogueren presentar durant l'execució del conveni.  
La comissió de seguiment estarà constituïda de forma paritària per quatre representants, nomenats per ambdós parts de comú acord i que presidirà la persona designada pel president de l'Agència Valenciana del Turisme.  
Les còpies de les actes, acords o informes que, si és el cas, emeta la comissió de seguiment en el desplegament i execució de les funcions que tinga assignades es remetran a la Direcció de l'Agència Valenciana del Turisme.  
El funcionament i adopció d'acords es regularan pel que preveuen els articles 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Onze. Compatibilitat amb la normativa europea sobre ajudes públiques  
1. El present conveni és compatible amb el mercat interior ja que les seues disposicions no afecten els intercanvis comercials entre els estats membres, d'acord amb el que disposa l'article 107.1 del Tractat de Funcionament de la Unió Europea, i no reunix els requisits acumulatius exigits en el mateix article, ja que el beneficiari no és una empresa productora de béns o prestadora de servicis en el mercat, sinó una entitat pública local que actua servint amb objectivitat els interessos generals per raó de les potestats que té atribuïdes, i en concret en l'exercici de l'acció de foment del turisme en el seu conjunt i de l'impuls de nous recursos turístics.  
2. Com que es tracta d'un conveni no subjecte a l'article 107.1 del TFUE, i d'acord amb el que establix l'article 3.4 del Decret 147/2007, de 7 de setembre, del Consell, regulador del procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, la subvenció establida per este conveni no requerix notificació o comunicació a la Comissió Europea.  
  
Dotze. Garantia de retenció de recursos  
De conformitat amb el que preveu l'article 57 bis de la Llei Reguladora de les Bases de Règim Local, la Generalitat, a través de l'Agència Valenciana del Turisme, garantix el compliment del compromís de l'aportació econòmica establit en la clàusula quarta i autoritza l'Administració General de l'Estat a aplicar retencions en les transferències que li corresponguen per aplicació del seu sistema de finançament d'acord amb el que preveu l'article 37 del Reial Decret Llei 17/2014, de 26 de desembre, de mesures de sostenibilitat financera de les comunitats autònomes i entitats locals i altres de caràcter econòmic.  
  
D'acord amb l'objecte del conveni el termini per a realitzar el pagament és de tres mesos a comptar des de l'endemà del naixement de l'obligació de pagament.  
El termini per a reclamar per l'entitat local davant de l'impagament serà d'un mes.  
Presentada la reclamació de pagament la Generalitat tindrà un termini de dos mesos per a atendre-la.  
En cas de mantindre's l'impagament, passats els dos mesos, el termini de què disposarà l'entitat local per a comunicar esta circumstància a l'Administració General de l'Estat és de 15 dies, sense perjuí del termini que puga establir-se per mitjà de l'orde del Ministeri d'Hisenda i Administracions Públiques que regula el procediment per a l'aplicació de les retencions mencionades.  
  
I en prova de conformitat amb tot el que s'ha exposat, les parts compareixents, fent ús de les facultats conferides, firmen el present document, en el lloc i la data indicats en l'encapçalament.  
  
El secretari autonòmic i president de l'Agència Valenciana del Turisme: Francesc Colomer Sánchez.  
L'alcaldessa presidenta de l'Ajuntament de Castelló de la Plana: María Amparo Marco Gual.